Stjórn BM Vallár lagði í dag fyrir Héraðsdóm Reykjavíkur beiðni um að félagið verði tekið til gjaldþrotaskipta . Fyrirtækið fór í greiðslustöðvun í febrúar sl. og síðan hefur verið unnið að fjárhagslegri endurskipulagningu í samstarfi við helstu lánardrottna . Drög lágu fyrir að nauðarsamningi við lánardrottna sem byggðu á samkomulagi um uppgjör við veðhafa og greiðslu á 30% óveðtryggðra krafna . Á fundi með viðskiptabönkum félagsins , Arionbanka og Landsbanka , síðastliðinn föstudag höfnuðu fulltrúar Arionbanka frumvarpinu að nauðasamningum og átti því stjórn BM Vallár ekki annan kost en óska eftir gjaldþrotaskiptum . Gjaldþrot BM Vallár er enn eitt áfallið fyrir atvinnulífið í Borgarfirði , einkum Borgarbyggðar en í starfsstöðinni í Borgarnesi , gamla Vírneti , eru 46 í vinnu og við einingaframleiðslu hjá Smellinn á Akranesi um 20 . Alls eru starfsmenn BM Vallár í dag tæplega 200 og eru því um þriðjungur starfseminnar á Borgarfjarðasvæðinu . Í fréttatilkynningu frá stjórn BM Vallár hf. segir að fjárhagsstaða félagsins hafi verið óviðunandi um langt skeið vegna þeirra hamfara sem gengið hafa yfir íslenskt efnahagslíf . Fjármögnun félagsins var að mestu í erlendum lánum sem liðlega tvöfölduðust við hrun íslensku krónunnar á árinu 2008 . Á sama tíma hafi orðið gríðarlegt eftirspurnarfall á byggingavörumarkaði og sala á helstu vörum BM Vallá hf. dregist saman á bilinu 50 - 70% . „ Þessi samdráttur hefur orðið enn meiri en ella vegna úrræðaleysis og vandræðagangs stjórnvalda í aðgerðum til stuðnings efnahagslífinu . Af þessum ástæðum var umfangsmikillar endurskipulagningar þörf á efnahag félagsins en áætlanir þar um gengu því miður ekki eftir . Við þrot er ljóst að fjárhagslegt tjón allra kröfuhafa , sér í lagi almennra kröfuhafa félagsins , verður umtalsvert meira en ella hefði þurft að verða . Hörmum við að niðurstaðan hafi orðið þessi . Í hinu erfiða árferði undanfarinna missera hefur starfsfólk BM Vallá lagt á sig ómælda vinnu , tekið á sig launalækkanir og skert starfshlutföll til að freista þess að bjarga fyrirtækinu frá þroti . Stjórn og stjórnendur félagsins vilja þakka þeim sérstaklega fyrir þessa miklu vinnu og fyrir langt og gott samstarf , sem spannar í mörgum tilfellum marga áratugi . Við óskum starfsfólki félagsins velfarnaðar á komandi árum í trausti þess að viðskiptabönkum félagsins auðnist að tryggja áfram starfsemi þess , “ segir einnig í tilkynningunni .